**Мақсаты:**

1. Білімнің сара жолы бастауыштан басталатынын, бастауышта алған білімнің негіз болып қаланатынына көз жеткізу.
2. Бастауыш сыныбымен, бастауышта білім берген ұстазымен қоштаса отырып, орта буында дәріс беретін ұстаздармен таныстыру, әр баланың ерекшелігін таныта отырып, сәт – сапар тілеу.
3. Білім берер ордасы – мектепті, ұстаздарын құрметтеп, білімге деген құштарлығын арттыру. Өз Отанының адал ұлы мен қызы болуға тәрбиелеу.

**Көрнекілігі:** «Шуағын төккен 4 жыл» фотомонтажы. Нақыл сөздер «Қош бол, бастауыш мектебім!», шарлар, гүлдер, көбелектер.

**Кіріспе сөз:**

Қош келіпсіздер, құрметті ата-аналар, қымбатты әріптестер, оқушылар! Бүгінгі күн осында отырған бәріміз үшін ерекше күн. Оның ерекшелігі сол, осыдан 4 жыл бұрын мектеп табалдырығын жүрексіне аттаған балаларыңыз оқып, біліп, қанаттарын қатайып бастауыш сыныппен қоштасқалы отыр. Осы қуанышты да қайталанбас күндеріңізбен шын жүректен құттықтаймын!

**Қош бол, бастауыш мектебім!** – атты бастауышпен қоштасу салтанатына қош келдіңіздер!

**1 – жүргізуші**

Толқимыз, толқып тұрсыз баршаңыз да

Мұндай күй болған сірә қаншаңызда

Қол соғып, қошеметтеп шақырайық

4 – сынып оқушыларын ортамызға!

Олай болса, сіздерді өзіміздің 4 жыл бір сыныпта тай құлындай тебісіп өскен оқушылармен таныстырып өтейік.

Ерлан Амир, Әбдірахман Әлішер, Омарбек Алуа

**Барлығы:** Қош келіпсіздер, құрметті қонақтар!

**2 – жүргізуші**

Құрметті ұстаздар мен ата – аналар,

Кез келді сіздерден ақ бата алар.

Ұл – қыздарың көрсетпекші өнерін,

Бар қауым тамсана таңдай қағар.

**1 – жүргізуші**

* Кеше ғана тұлымымыз желбіреп, жүректеріміз лүпілдеп, мектеп табалдырығын имене аттаған ұл – қыздарыңыз ойлары толып, бойлары өсіп, бастауыш сыныппен қоштасқалы келіп отыр.

1 – оқушы: Алуа

Бала шаққа болашақты жырлатып,

Шәкірттерге ой түзеткен сымбатты.

Күн нұрындай сәуле құйған көңілге,

Армысыздар, ұстаздарым қымбатты!

Армысыздар аталар мен аналар.

Ұрпағыңыз күнде өзіңнен бата алар.

Ел дәстүрін мәңгі сыйлап, оқы деп,

Үйреткен ғой Ыбырайдай бабалар.

2 – оқушы: Әлішер

Армысыздар, өр тұлғалы әкелер,

Қыран құстай балапанын мәпелер.

Бүгін міне бастауышпен қоштасады,

Азамат боп, кешегі сәби – еркелер.

3-оқушы: Амир

Армысың, сен алтын ұя мектебім,

Саған айтар жыр – алғысым көп менің.

Жүректерге жаққан білім шырағын,

Мектебіме арналады бұл әнім.

**2 – жүргізуші:** Тәлім алған мектептен әкеміз де, анамыз да, әжеміз де, атамыз да. Келесі кезекте шырқалар «Мектебім, аяулы мектебім» әнін алтын ұя мектебімізге арнаймыз.

1 – оқушы: Алуа

Есімде алғаш ұстаздың қарсы алғаны,

Айқара есік ашып тастағаны.

Бір мереке думан болып осы маңда,

Жетелеп бір сыныпқа алып барғаны.

Енді, міне сағымдай өте шықты,

Төрт жыл уақыт аз ба екен, кім біліпті.

Ұстаз ана жасады мына бізден,

Ел танымас азамат бір – бір мықты.

2 – оқушы: Әлішер

Маған ұстаз үйретті,

Әліппесін өмірдің.

Жан жүйемді билетті,

Күйі шалқып көңілдің.

Қиялымды кездірді,

Таптым ойдың тұрағын.

Маған ұстаз сездірді,

Алдағы өмір шырағын.

3 – оқушы: Амир

Ұлылықты ардақ тұтар үнемі,

Алтын ұя, ақ босаға киелі.

Қанат қаққан білім алып өзіңнен,

Күллі шәкірт басын саған иеді.

Мектебім алтын ұям өрісім,

Мұғалім – білім көлісің.

Өзіңнен талмай үйреніп,

Келеміз өсіп ел үшін.

**1 – жүргізуші :** қыздар тобының орындауында биді қабыл алыңыздар.

1 – оқушы: Алуа

Алғашқы ұстазымыз анамызбен тең келеді,

Бар асылын бізге жиып мол береді.

Қанатымен су себелеп асыл жан,

Баласындай шын жүрекпен тең көреді.

Өмірге жол бір өзіңнен бастадым,

«А» әрпін алғаш сенен жаттадым.

Ұстаздарым естен кетпес мәңгілік,

Мейіріммен жылы шуақ шашқаның.

2 – оқушы: Әлішер

Балғын шақта келіп едім,

Бал қызыққа еніп едім.

Тағдырымың билігін де,

Сеніп сізге беріп едім.

Жүзің жылы, құшағың кең,

Сенен түлеп ұшамын мен.

Өзің берген біліміңмен,

Биіктерге шығамын мен.

3 – оқушы: Амир

Толқып, қорқып төрт жыл бұрын,

Мектепке біз келгенбіз.

Қоңырауды алғаш естіп,

Сыныпқа біз енгенбіз.

Бірінші сыныптың мұғалімі,

Баян апайды көргенбіз.

Жақсы оқып, тәрбиелі,

Болуға серт бергенбіз.

**2 – жүргізуші:** *«****Ұстазым, менің ұстазым»*** әні алғашқы ұстаздары Баян апайға арналады.

1 – жүргізуші: Құттықтау сөз кезегі алғашқы ұстаздары Баян Балташевнаға беріледі.

1 – оқушы: Алуа

Әжетайым тірегім,

Кеудемде соққан жүрегім.

Шаттансам шығып қияға,

Қиналсам, сен де жүдедің.

Өзің деп білем, күн көктем!

Қызметін де көрсеткен,

Бар жылылық бойыңда,

Ұлы елдің, әже сен неткен!

2 – оқушы: Амир

Анашым ұғып жанымды,

Ойладың әркез қамымды.

Тілегімді тілеумен,

Атқыздың талай таңыңды.

3 – оқушы: Әлішер

Аман болшы қашанда анажаным,

Анашым ыстық маған алақаның.

Жан сүйсінтер жүректі елжіретіп,

Ұлым деп еркелете қарағаның.

**1 – жүргізуші:** Өмірде ананың орны ерекше. Ананың махаббатына, жұмсақ алақанына жететін не бар мына өмірде. Алуаның орындауында «Анашым» әні.

**2 – жүргізуші:**

Ақырын жүріп, анық бас,

Еңбегің кетпес далаға.

Ұстаздық еткен жалықпас,

Үйретуден балаға, - деп Абай атамыз айтқандай, 4 сыныпта білім берген ұстаздары Айнаш Қайырбайқызына келесі ән арналады. Ән «Қош бол, бастауыш мектебім».

**1 – жүргізуші:** *Келесі кезекте «Менің атым Қожа» атты көріністі тамашалаңыздар.*

**2 – жүргізуші:**

Өнер бар ма қазақ халқы құр қалған,

Өнер шыңы пәктігімен тұрды алдан.

Бал құрақтай көлге біткен балауса,

Би құдірет мың бұралып ырғалған.

**1 – жүргізуші:**

Толқимыз, толқып тұрсыз баршаңыз да,

Мұндай күй болған сірә қаншаңызда.

Бастауыштың шырқатып соңғы әнін,

Бастауыштың билейміз соңғы биін.

**Вальс биі – орындайтын оқушылар тобы.**

**Алуа:**

Білім алуға, үлкенді сыйлауға, Отанды қорғауға, тіліміз бен салт – дәстүрімізді сақтауға, үлгілі болуға, ерінбей сабақ оқуға, мектебіміздің даңқын көтеруге **АНТ БЕРЕМІЗ!!!**

**Мектеп директорына сөз береміз.**

**Ата – анаға сөз беру.**

**2 – жүргізуші:**

Демеңіз біз өнерді аяп қалды,

Мезгіл де біраз жерге таяп қалды.

Қош болып тұрыңыздар көріскенше

Осымен ертеңгілігіміз аяқталды.

**1 – жүргізуші:** Осымен «Қош бол, бастауыш мектебім!» атты бастауыш сыныппен қоштасу ертеңгілігімізді аяқтаймыз. Қош сау болыңыздар!